<classify> MKUU wa Wilaya ya Kilwa, Christopher Ngubiagai amevitaka vijiji vinavyopakana na misitu ya hifadhi ya serikali wilayani humo, kutunza misitu hiyo kwa manufaa yao na taifa.Alisema hayo mwishoni mwa wiki wakati akishiriki katika kampeni ya kuelimisha wananchi juu ya Programu ya Usimamizi wa Misitu Shirikishi Joint Forest Management- JFM.Kwamba misitu ni uhai wa wananchi kutokana na manufaa makubwa katika masuala ya hali ya hewa na uchumi. Kwamba wasipoitunza itakuwa ni kujitafutia umaskini. Alisema misitu ya hifadhi iliyochaguliwa kuingia katika programu hiyo yenye mambo matatu muhimu ya kuhifadhi, uendelezaji na mgawanyo wa mapato ya Mitarura na Kitope, inahitaji uangalizi kutokana na umuhimu wake kwa vijiji vinavyozunguka.Misitu hiyo inazungukwa na vijiji saba vya Kinjumbi, Marendego, Kikole, Kipindimbi, Ngeya, Wakingombe, Somanga na Vigelegele inatarajiwa kushirikiana na serikali kuu, halmashauri na serikali ya kijiji kuangalia misitu hiyo.Serikali kuu kwa kuangalia umuhimu wa misitu hiyo katika uhai wa wananchi wake na mabadiliko ya hali ya hewa, imeanza kampeni kubwa ya kushirikisha wananchi katika uendelezaji, uhifadhi na hivyo kugawana mapato.Akijibu hoja ya kugawana mapato, mkuu huyo wa wilaya alisema kwamba kwa sasa serikali kuu inaandaa utaratibu wa mgao huo kwa asilimia. Kwamba atawasilisha hoja yao maeneo husika kuhusu mgao huo.Katika kipindi cha maswali na majibu, baadhi ya wananchi walitaka kujuzwa kuhusu mgao kutokana na wakati mwingine mgao wa serikali kutokuwa wazi.Maswali mengi yaliyowasilishwa na wananchi akiwemo Said Ali Said, Mponda Juma Selemani na Selemani Mpangile, walisema kwamba wapo tayari kulinda misitu hiyo lakini wanataka kujua vijiji vyao vitafaidika namna gani.Katika kampeni hiyo, ambapo Wakala wa Misitu upande wa Kilwa ulikuwepo, ukiongozwa na Salihina Kashenge, Meneja Wakala wa Huduma za Misitu Kilwa ulisema kwamba mchakato wa mgawo bado unafanyiwa kazi na wananchi wasiwe na shaka.Kashenge aliwataka wananchi kusimamia vyema misitu hiyo, kwani kutasaidia pia kuwapatia mapato na kuendesha shughuli nyingine bila kutegemea michango.  <topic>: KITAIFA 